מפקחי החטיבה לשמירת הקרקע ברשות מקרקעי ישראל, הסיירת הירוקה ומשרד האוצר, בסיוע כוחות משטרה מיחידת יואב, ביצעו מבצע אכיפה בנגב, במסגרתו נהרסו ופונו 16 ניסיונות פלישה ובנייה בלתי חוקית שהוקמו על אדמות מדינה ע”י מסיגי גבול. הישג נרשם לאכיפה כאשר 12 מתוכם פונו על ידי הפולשים עצמם. בעקבות התפרעות מצד אחד הפולשים כנגד כוחות האכיפה סמוך לישוב כסייפה, נלקח אותו פולש למעצר.
במסגרת מבצע אכיפה מיוחד כנגד תופעת הפלישה למקרקעי ציבור והבנייה הבלתי חוקית בנגב נהרסו ופונו 16 מבנים וניסיונות פלישה בלתי חוקיים שהוקמו ע”י פולשים בדואים ברחבי הנגב, כולם נבנו בניגוד לחוק וללא היתר.
ב-12 מתוך 16 המקרים, נמצא כי הפולשים ביצעו הריסות ופינויים באופן עצמי כדי להימנע מתביעות כספיות, המוגשות ע”י הרשות בדרישה להחזר עלויות הפינוי ודמי השימוש בקרקע. מדובר במיקרים בהם הפולשים הקימו מבנים, מכלאות וסוללות עפר בלתי חוקיים וגידרו אדמות מדינה שכלל לא הוקצו להם. כאשר הגיעו מפקחי רשות מקרקעי ישראל, הסיירת הירוקה ומשרד האוצר למקום, הם נוכחו לראות כי הפולשים הרסו את המבנים, ניקו את השטח והשיבו לרשות המפקחים את קרקעות המדינה.
במסגרת ביצוע צווי סילוק פולשים של הרשות והסיירת הירוקה פינו מפקחי רשות מקרקעי ישראל (רמ”י) והסיירת הירוקה, ליד הישוב כסייפה מבנה בלוקים בלתי חוקי. במהלך הפינוי נוצרה התפרעות קלה מצד אחד הפולשים כנגד גורמי האכיפה, בעקבותיה הוא נלקח למעצר.
בישוב דריג’את פונה ניסיון פלישה לאדמות המדינה באמצעות השלכת פסולת ובישוב פורעה נהרס מבנה קל עם רצפת בטון שנבנה ללא היתר ובניגוד לחוק.
5 פלישות נוספות בהן מבנה קל, גדר וסוללה בשתי פלישות שונות באזור רמת בקע, סוללת עפר בלתי חוקית וגידור אדמת מדינה בפזורת שגב שלום, ומכלאות שהוקמו באזור נבטים, כל אלה הוקמו ע”י מסיגי גבול ללא היתר ובניגוד לחוק, נהרסו עצמית ע”י הפולשים שביקשו בכך להמנע מהמשך תביעות והוצאות בגין פינויים.
בנוסף במסגרת צווי הריסה מינהליים של הועדה המחוזית של משרד האוצר, כוחות האכיפה ביצעו פינוי אחד נוסף ו-7 פינויים עצמיים בוצעו ע”י הפולשים עצמם ברחבי הנגב.
“מפקחי רמ”י בשיתוף עם גורמי האכיפה הנוספים, פועלים בכל רחבי הנגב בהגנה על אדמות המדינה מפני מסיגי גבול אשר מנסים לגזול את אדמות הציבור לשימושם הפרטי. מדיניות האכיפה הנחושה במסגרתה המפקחים מגישים לפולשים התראות ומבהירים להם כי הם פועלים בניגוד לחוק וכי אם יפונו הם חשופים לתביעות והוצאות בגין פינויים, מוכיחה עצמה שוב ושוב כאשר בשטח פולשים רבים מחליטים לבצע פינויים עצמיים כדי להמנע מתביעות ובכך חוסכים לעצמם ולקופה הציבורית הוצאות מיותרות בגין פינויים”, אומר אילן ישורון, מנהל מרחב דרום בחטיבה לשמירת הקרקע ברשות מקרקעי ישראל.